Bodil Kornbek (KD), 2004-01-29:
Vi har i de seneste år oplevet, at private fonde har fået en stigende betydning for det danske kulturliv.
Kristendemokraterne er ikke i tvivl om den gensidige nytte, som kultur- og erhvervslivet kan drage af hinanden, ikke mindst set i lyset af, at også kulturinstitutionerne er tvunget til at skaffe penge et andet sted fra, når det offentlige skærer ned.
Vi finder det rent faktisk både gavnligt og uundgåeligt, at erhvervslivet og kulturlivet, som i dansk sammenhæng tidligere er blevet fremstillet som modsætninger med vidt forskellige interesser, endelig etablerer et samarbejde på forskellige fronter til begge parters fordel.
Der er ingen tvivl om, at markedet for kultursponsering er i vækst, og at det for virksomhederne drejer sig om én ting, nemlig investering - en investering, der forventes at give afkast som enhver anden investering.
Det handler om image og markedsføringsstrategier, hvor de danske kulturinstitutioner spiller en større strategisk rolle end tidligere i et samfund, hvor signaler og image er afgørende, når virksomhederne stilles over for den bevidste forbruger.
Et sponsorat af en bestemt kulturinstitution er med til at kommunikere nogle bestemte værdier ud til omverdenen.
Når kulturens vilkår forandrer sig, kan det i det lange løb have betydning for selve kulturlivet og dets selvopfattelse, og det udfordrer uundgåeligt den offentlige kulturpolitik, der må være med til at sikre, at det fortsat er kulturinstitutionerne, der sætter deres egne grænser og retningslinjer for, hvornår og hvordan der kan indledes samarbejde med erhvervslivet.
De kulturelle prioriteringer skal ligge hos kulturlivet, for det er her, ekspertisen og erfaringen er, men samtidig tror jeg, at de to verdener kan inspirere hinanden og forhåbentlig skabe gensidig nytænkning.
De udenlandske erfaringer advarer mod, at kulturinstitutionerne gør sig for afhængige af et imødekommende erhvervsliv, og jeg må altså holde fast ved, at fundamentet for dansk kultur fortsat skal være den offentlige støtte.
For Kristendemokraterne er det afgørende, at de private bidrag ikke må blive en undskyldning for nedprioritering af den offentlige kulturpolitik.
Her tænker jeg ikke kun på økonomien, men også på de rammer og de muligheder, som kulturen også skal have i fremtiden.
Vi har naturligvis et ansvar for, at den mangfoldighed, kulturen jo rummer, også i fremtiden får sådanne rammer, at vi til stadighed kan udvikle, tænke nyt og også har mulighed for at fremme de talenter, der er rundtomkring.
Det er lige så vigtigt for os også at værne om den kunstneriske frihed.
Vi har i den tid, regeringen har siddet, været imødekommende over for nogle af de initiativer, regeringen har lanceret.
Vi har også set positivt på nogle af resultaterne, og vi mener også, at der selvfølgelig er mulighed for et samarbejde mellem dansk kultur og erhvervsliv i fremtiden.
Men for at gavne kulturlivet i Danmark, for at gavne og fremme både udvikling, vækst, nytænkning, udfordringer og provokationer, er det altså også vigtigt, at man har et overordnet billede og simpelt hen har et overblik over de midler, der rent faktisk er - ikke for at blande sig og sige, hvordan midlerne skal bruges, når det drejer sig om fonde og erhvervsliv, men simpelt hen for at se kulturlivet i en større sammenhæng og dermed være med til at styrke den danske kultur, også i fremtiden.